Predlog SKLEP SVETA o sklenitvi, v imenu Evropske unije, izmenjave pisem za pridobitev članstva v razširjeni komisiji Konvencije za ohranitev južnega tuna /* COM/2015/071 final - 2015/0036 (NLE) */





OBRAZLOŽITVENI MEMORANDUM 1. OZADJE PREDLOGA Komisija za ohranitev južnega tuna (CCSBT) je regionalna organizacija za upravljanje ribištva, pristojna za upravljanje južnega navadnega tuna na celotnem območju njegove razširjenosti. Konvencija za ohranitev južnega tuna je začela veljati 20. maja 1994. Evropska unija je sodelujoča nečlanica razširjene komisije CCSBT od leta 2006. Sodelujoče nečlanice polno sodelujejo pri dejavnostih CCSBT, nimajo pa pravice glasovanja. Za status sodelujoče nečlanice je potrebna zavezanost ciljem in ukrepom CCSBT na področju upravljanja in ohranjanja. CCSBT je po več letih razprav na svojem 20. zasedanju oktobra 2013 spremenila resolucijo o razširjeni komisiji, da bi lahko organizacije za regionalno gospodarsko povezovanje postale članice razširjene komisije z izmenjavo pisem, v katerih se prosilka zaveže, da bo spoštovala pogoje Konvencije in ravnala v skladu z odločitvami razširjene komisije CCSBT. Evropska komisija je s svojim Predlogom sklepa Sveta o podpisu, v imenu Evropske unije, in začasni uporabi izmenjave pisem za pridobitev članstva v razširjeni komisiji Konvencije za ohranitev južnega tuna z dne [XXX] priporočila Svetu podpis in začasno uporabo izmenjave pisem za pridobitev članstva v razširjeni komisiji CCSBT. Po zaključku tega postopka bo imela EU pravico do članstva in glasovanja v razširjeni komisiji in razširjenemu znanstvenem odboru CCSBT. Članstvo v CCSBT je za EU zanimivo zlasti zaradi podobnosti med upravljanjem južnega navadnega tuna (CCSBT) in navadnega tuna (ICCAT) ter želje po nadaljnjem spodbujanju skladnosti pristopa Unije na področju ohranjanja v vseh oceanih in nadaljnji krepitvi njene zaveze za dolgoročno ohranjanje in trajnostno uporabo ribolovnih virov na svetovni ravni. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Ni relevantno. 3. PRAVNI ELEMENTI PREDLOGA Cilj tega predloga je zaključiti pravni postopek, začet s podpisom in začasno uporabo izmenjave pisem, za pridobitev članstva v razširjeni komisiji in razširjenem znanstvenem odboru CCSBT, po pridobitvi soglasja Evropskega parlamenta. 2015/0036 (NLE) Predlog SKLEP SVETA o sklenitvi, v imenu Evropske unije, izmenjave pisem za pridobitev članstva v razširjeni komisiji Konvencije za ohranitev južnega tuna SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 43(2) v povezavi s členom 218(6)(a) Pogodbe, ob upoštevanju predloga Evropske komisije, ob upoštevanju odobritve Evropskega parlamenta[1], ob upoštevanju naslednjega: (1) Unija je v okviru skupne ribiške politike pristojna za sprejemanje ukrepov za ohranjanje morskih bioloških virov ter sklepanje sporazumov s tretjimi državami in mednarodnimi organizacijami. (2) Unija je na podlagi Sklepa Sveta 98/392/ES([2]) pogodbenica Konvencije Združenih narodov o pomorskem pravu z dne 10. decembra 1982, ki od vseh članic mednarodne skupnosti zahteva, da sodelujejo pri ohranjanju in upravljanju morskih bioloških virov. (3) Unija je na podlagi Sklepa Sveta 98/414/ES ([3]) pogodbenica Sporazuma o uporabi določb Konvencije Združenih narodov o pomorskem pravu z dne 10. decembra 1982 glede ohranjanja in upravljanja čezconskih staležev rib in izrazito selivskih staležev rib. (4) Svet je 1. decembra 2009 pooblastil Evropsko komisijo, da si v imenu Evropske unije prizadeva za spremembo pravil Konvencije za ohranitev južnega tuna, da bi Evropska unija lahko postala pogodbenica. (5) Oktobra 2013 je CCSBT na svojem 20. zasedanju spremenila resolucijo o razširjeni komisiji, da bi Evropski uniji omogočila, da z izmenjavo pisem postane članica razširjene komisije CCSBT. (6) [Dne XXX] je Svet odobril podpis in začasno uporabo izmenjave pisem za pridobitev članstva v razširjeni komisiji CCSBT. (7) Plovila, ki plujejo pod zastavami držav članic Unije, lovijo ribolovne vire na območju razširjenosti južnega tuna, zato je v interesu Unije, da pri izvajanju Konvencije odigra učinkovito vlogo. (8) Tako bo spodbujala tudi usklajenost pristopa Unije na področju ohranjanja in okrepila svojo zavezo za dolgoročno ohranjanje in trajnostno uporabo ribolovnih virov na svetovni ravni. (9) Izmenjavo pisem je zato treba skleniti – SPREJEL NASLEDNJI SKLEP: Člen 1 Izmenjava pisem za pridobitev članstva v razširjeni komisiji Konvencije za ohranitev južnega tuna (v nadaljnjem besedilu: Konvencija) se sklene v imenu Evropske unije. Izmenjava pisem je priložena temu sklepu. Člen 2 Predsednik Sveta je pooblaščen za imenovanje osebe ali oseb, ki so v imenu Unije pooblaščene za deponiranje listine o odobritvi pri izvršilnem sekretarju CCSBT, v imenu CCSBT, v skladu s členom 10 Konvencije. V Bruslju, Za Svet Predsednik [1] UL C […], […], str. […]. [2] UL L 179, 23.6.1998, str. 1. [3] UL L 189, 3.7.1998, str. 14. PRILOGA k predlogu Sklepa Sveta o sklenitvi, v imenu Evropske unije, izmenjave pisem za pridobitev članstva v razširjeni komisiji Konvencije za ohranitev južnega tuna A. Pismo Evropske unije Spoštovani, v čast mi je sklicevati se na Resolucijo o vzpostavitvi razširjene komisije in razširjenega znanstvenega odbora (v nadaljnjem besedilu: Resolucija), kakor je bila oktobra 2013 spremenjena na 20. zasedanju CCSBT. Odstavek 6 Resolucije določa, da lahko katera koli organizacija za regionalno gospodarsko povezovanje, subjekt ali ribolovni subjekt, v primeru, ko so plovila, ki so plula pod njegovo zastavo, kadar koli v zadnjih treh koledarskih letih ujela južnega navadnega tuna, izrazi svojo pripravljenost izvršilnemu sekretarju Komisije, da postane član razširjene komisije in razširjenega znanstvenega odbora. V ta namen bo izvršilni sekretar CCSBT v imenu Komisije izvedel izmenjavo pisem z predstavnikom takšne organizacije za regionalno gospodarsko povezovanje, subjektom ali ribolovnim subjektom. V zvezi z odstavkom 7 Resolucije ni sprememb glede upravičenosti EU do 10 ton za leta 2015–2017. Hvaležen bi Vam bil, če bi me obvestili o prejemu tega pisma in potrdili, da to pismo in Vaš odgovor predstavljata sporazum med CCSBT in Evropsko unijo, da slednja postane članica razširjene komisije in razširjenega znanstvenega odbora CCSBT v skladu z določbami iz zgoraj omenjene resolucije. EU želi potrditi svojo trdno zavezo, da bo še naprej spoštovala pogoje Konvencije CCSBT in odločitve razširjene komisije. Ta sporazum se začne uporabljati dan po dnevu Vašega odgovora. Prejmite izraze mojega globokega spoštovanja. Za Evropsko unijo Predsednik